|  |  |  |
| --- | --- | --- |
| **O′ZBEKISTON RESPUBLIKASI****OLIY SUDI RAYOSATINING****QARORI** |  | **ПОСТАНОВЛЕНИЕ ПРЕЗИДИУМА ВЕРХОВНОГО CУДА РЕСПУБЛИКИ УЗБЕКИСТАН** |

**2020 йил 28 май № РС-28-20 Тошкент шаҳри**

**Республика жиноят ишлари бўйича судларига мурожаатларни
“E-XSUD” ахборот тизими орқали тақдим қилиш тартибини тасдиқлаш тўғрисида**

Жиноят ишлари бўйича судларга ахборот тизими орқали тақдим этилаётган ҳужжатларнинг шакл ва мазмун жиҳатдан процессуал қонун талабларига мувофиқлигини таъминлаш ҳисобига иш самарадорлигини ошириш, амалдаги ахборот тизимларини мақбуллаштириш, ушбу жараёнларда ташқи фойдаланувчиларнинг ахборот тизимлари билан ишлаш кўникмаларини шакллантириш ва янада такомиллаштириш мақсадида, Республика жиноят ишлари бўйича судларига мурожаатларни “E-XSUD” ахборот тизими орқали тақдим қилиш тартибини муҳокама этиб, “Судлар тўғрисида”ги Ўзбекистон Республикаси Қонунининг 24-моддасига асосан, Олий суд Раёсати

 **Қ А Р О Р Қ И Л А Д И:**

1. Республика жиноят ишлари бўйича судларига мурожаатларни
“E-XSUD” ахборот тизими орқали тақдим қилиш тартиби иловага мувофиқ тасдиқлансин.

2. Ўзбекистон Республикаси Олий судининг жиноят ишлари бўйича судлов ҳайъати (Т.Мелибоев), Девонхона бўлими (Б.Алимжанов), Мурожаатлар билан ишлаш бошқармаси (Н.Комилов), Қорақалпоғистон Республикаси жиноят ишлари бўйича суди, жиноят ишлари бўйича вилоятлар, Тошкент шаҳар, туман (шаҳар) судларининг раислари:

судья ва суд ходимлари иштирокида мазкур тартиб мазмуни ҳамда моҳиятини чуқур ўрганиб, уларнинг ахборот тизими орқали электрон ҳужжатлар айланиши соҳасидаги билимлари ва касб-малакаларини мунтазам ошириб боришини таъминлаш юзасидан зарурий чораларни кўрсин;

тартибни кенг жамоатчиликка, шунингдек давлат органлари
ва ташкилотлари вакиллари, тадбиркорлик субъектлари, фуқаролар иштирокида ўтказиладиган учрашувларда кенг тарғиб қилсин;

тартибга тўлиқ риоя этилишини таъминлаш борасида шахсан масъул эканликлари ҳақида огоҳлантирилсин;

**жорий йилнинг 15 июнига қадар** амалга оширилган ишлар натижалари юзасидан Олий суд Пленуми ва Раёсати котибиятига батафсил ахборот тақдим этсин.

3. Ўзбекистон Республикаси Олий судининг Ахборот-коммуникация технологияларини жорий қилиш ва ахборот хавфсизлигини таъминлаш бошқармаси (Б.Очилов):

ахборот тизими орқали жиноят ишлари бўйича судларга мурожаатларни ва уларга илова қилинадиган ҳужжатларни электрон шаклда тақдим қилиш, шунингдек суд муҳокамаси иштирокчилари томонидан суд ҳужжатларини, жавоб хатларини қабул қилиб олиш имконини берувчи электрон дастурий таъминотнинг узлуксиз ишлашини таъминлаш чораларини кўрсин;

судларга электрон шаклда мурожаат қилувчиларга қулайлик яратиш мақсадида ахборот тизимидан фойдаланиш бўйича махсус қўлланма тайёрлаб, уни ушбу тартиб билан бирга Олий суднинг веб-сайтига ҳамда ахборот тизимига **жорий йилнинг 5 июнга қадар** жойлаштирсин;

**жорий йилнинг 15 июнига қадар** Олий суднинг Матбуот хизмати (А.Абидов) билан биргаликда тартибнинг мазмун-моҳияти, уни амалиётга жорий этишнинг зарурияти ва мақсадлари ёритилган ахборотни Олий суднинг веб-сайтида эълон қилсин;

**жорий йилнинг 20 июнига қадар** видеоконференцалоқа режимида судья ва суд ходимлари иштирокида ўқув-семинар машғулотини ўтказсин.

4. Ўзбекистон Республикаси Олий суди ҳузуридаги Судлар фаолиятини таъминлаш департаменти (Б.Тешабаев) судларнинг оптик толали алоқа ва умумжаҳон ахборот Интернет тармоғи фаолиятини узлуксиз ишлашини ҳамда ахборот тизимидан фойдаланишда зарур бўлган компьютер техникалари билан доимий таъминлаб борсин.

5. Ушбу қарор ва тартиб Олий суднинг жиноят ишлари бўйича судлов ҳайъати, Ахборот-коммуникация технологияларини жорий қилиш ва ахборот хавфсизлигини таъминлаш бошқармаси, Девонхона бўлими, Мурожаатлар билан ишлаш бошқармаси, Олий суд ҳузуридаги Судлар фаолиятини таъминлаш департаменти, Қорақалпоғистон Республикаси жиноят ишлари бўйича суди, жиноят ишлари бўйича вилоятлар, Тошкент шаҳар, туман (шаҳар) судларига ижро этиш ва хизматда фойдаланиш учун юборилсин.

6. Мазкур қарорнинг ижросини назорат қилиш Ўзбекистон Республикаси Олий суди раисининг ўринбосари И.Муслимов зиммасига юклансин.

**Ўзбекистон Республикаси**

 **Олий суди раиси К.Камилов**